Na prošlim lokalnim izborima, bilo je dovoljno osvojiti oko petinu glasova upisanih glasača ne bi li se postalo gradonačelnikom Karlovca. Kako sad stvari stoje, slično će biti i ovaj put. Sve legitimno i po zakonu, no je li to zaista volja većine svih upisanih birača ostaje pitanje na kojeg nema odgovora. Demokracija nam se izvitoperila u volju motivirane manjine naspram nezainteresirane većine koja funkcionira pod geslom „sve je to isto i ništa se ne može promijeniti“. Mala izlaznost na izbore ogledalo je društva u cjelini, ali i jasan izraz nezadovoljstva građana političarima i vođenjem politike općenito.

Paradoksalno, ispada da u demokraciji razmišljamo mnogo manje demokratski negoli smo to činili u prošlom nedemokratskom sustavu. U kojem je, usput rečeno bilo mnogo više izbora i mnogo više referenduma, napose onih lokalnih. Kad se iz starih novina pogledaju tekstovi o održanim izborima, u oči upadaju neke danas teško objašnjive stvari. Na sve njih izlaznost je bila vrlo visoka, nepojmljivo visoka za današnje standarde, čak i kad je prošli sustav iz strahovlade prerastao i liberalni socijalizam. Drugo, iako je vladalo jednostranačje, moglo se birati između više kandidata, za osobe koje su tako testirale svoj ugled, svoje znanje i položaj u društvenoj zajednici. I treće, kao što je vidljivo iz teksta u nastavku, svaka je teritorijalna jedinica u Saboru ili na saveznoj razini imala svog predstavnika koji je zastupao interese svog kraja, a ne da se događa kao danas da u izbornoj jedinici od Jaruna do Novog Vinodolskog Karlovac zapravo nema predstavnika koji se bori za svoj kraj, već samo diže ruku u ime stranačke stege. Možda je i zbog nabrojanog Karlovac u ono doba u okviru Hrvatske značio mnogo više negoli znači danas.

Sadržaj se nastavlja...

„Poznati zastupnici i poslanik“, Karlovački tjednik, 17. travnja 1968.

Novi poslanik u Društveno-političkom vijeću Savezne skupštine za svih šest općina karlovačko-korđunske regije bit će slijedeće četiri godine Barka Benić. Ona je samo na izbornom području Karlovca dobila 36.009 glasova, a na cijelom području oko 90 posto glasova na izborima u nedjelju.

Za republičko vijeće Sabora SRH na području Slunja glasalo je u nedjelju 90 posto birača. Od 15.286 upisanih za Šimu Krnića glasalo je 9086 birača. Drugi kandidat je bio Veljko Grubor.

Birači izborne jedinice Vrginmost-Vojnić odlučili su da izaberu Radu Bulata. Od 21.000 birača izašlo je 80 posto, a Rade Bulat je dobio 16.485 glasova. U karlovačkoj izbornoj jedinici više od 51.947 upisanih birača odlučilo je da zastupnici budu: Josip Boljkovac (21.162) i Rudo Dubravčić (16.066). Ostali kandidati su bili: dr Stevo Tomić (12.695), Milan Rakas (8664), Nada Grčić (6495), Franjo Mikulić (5953).

Na području Duge Rese od 23.256 upisanih birača glasalo je 86,9 posto i izabrali su Antuna Fuburića (10.024). Ostali kandidati su bili: Ana Turković (5646) i Antun Kalić (2743). Ozlju je od 12.321 upisanog glasalo 82,6 posto, a izabran je Ivan Tusić (5303). Ostali kandidati bili su: Josip Furjanić (2515) i Rudo Radočaj (2352).

Prije nedjeljnih izbora za Sabor i saveznu skupštinu, u petak 11. travnja na području svih komuna karlovačko-kordunske i ličke regije, završeni su izbori i za vijeća radnih zajednica općinskih skupština. Dajemo pregled o izabranim zastupnicima i izlasku na izbore. U Dugoj Resi je glasalo u petak 89,9 posto birača, Karlovcu 82,4 posto, Ozlju 82 posto, Slunju 92,7 posto, Vojniću 94 i Vrginmostu 90,8 posto.

PRIVREDNO VIJEĆE: Izborna jedinica Duga Resa (u koju pripada Ozalj, Slunj, Vojnić, Vrginmost) imala je 9285 upisanih birača. Oni su izabrali Franju Đurasa, direktora Poljoprivredne zadruge iz Slunja. On je dobio 6772 glasa.

Izborna jedinica Karlovac ima 18.171 upisanog birača koji su dali svoje glasove Bozi Farkašu (6968) i Aleksandru Miculiniću (6947). Još je Josip Jakšić dobio 6814 glasova i Anđelko Radovinović 6486 glasova.

PROSVJETNO - KULTURNO VIJEĆE: Od 3614 upisanih birača na području izborne jedinice Karlovac (Duga Resa, Ozalj) glasanje u petak je pokazalo da je Milan Kosanović dobio 1356 glasova, a Vlado Funduk 1334 glasa, što im je dovoljno za zastupnička mjesta. Ostali kandidati bili su: Nikola Tomić (789), Bojan Colarić (776), Rade Radovinović (814) i Miroslav Šantek (993). U izbornoj jedinici Slunj (Vrginmost, Vojnić) izabran je Bozo Karamarković iz Slunja. Od 581 upisanog birača on je dobio 244 glasa. Ostali kandidati bili su Milan Adžibaba (120) i Mile Dakić (188).

SOCIJALNO-ZDRAVSTVENO VIJEĆE: Na području Karlovačke izborne jedinice, gdje ima 1105 upisanih birača, izabrani su dr Vlatko Janjić (644) i dr Ahmet Muzaferija (628). Ostali kandidati: Smilja Trkulja (273) i Štefica Ban (144).

Na području dugoreške izborne jedinice (Duga Resa, Ozalj, Slunj, Vojnić, Vrginmost) izabran je dr Mirko Gaćeša (269). Kandidat je još bio Gojko Velimirović.

Pripremio Tihomir Ivka